arnastofnun/IGC-2024 huggingface dataset:
Skattaleg meðferð á lífeyrissparnaði Þingsályktunartillaga - þingskjal nr. 651

1990–91. – 1060 ár frá stofnun Alþingis.

113. löggjafarþing. – 371 . mál.

Sþ.

651. Tillaga til þingsályktunar um afnám margsköttunar á iðgjaldi sjóðfélaga til lífeyrissjóða.

Flm.: Guðmundur H. Garðarsson.

Alþingi ályktar að fela fjármálaráðherra að hefja þegar undirbúning nauðsynlegra lagabreytinga sem hefðu það að markmiði að afnema margsköttun iðgjalda sjóðfélaga lífeyrissjóðanna.

Greinargerð.

Afar brýnt er að afnema það ranglæti sem viðgengst í skattalegri meðferð iðgjalda til lífeyrissjóðanna ásamt því hvernig lífeyrisgreiðslur frá sjóðunum valda lækkun greiðslu tekjutryggingar frá Tryggingastofnun. Þannig má í raun segja að iðgjald sjóðfélaganna til lífeyrissjóðanna sé skattlagt í þrígang, fyrst iðgjaldið, síðan greiðslur frá sjóðunum og hvernig þær valda skerðingu tekjutryggingar frá Tryggingastofnun sem auðvitað er líka skattlagning.

Í flestum löndum Evrópubandalagsins eru iðgjöld, bæði launþega og atvinnurekenda, skattfrjáls, en lífeyrir frá lífeyrissjóðum í þessum löndum er aftur á móti skattskyldur eins og hér á landi. Nú kann einhver að halda því fram að 4% iðgjald sjóðfélagans sé innifalið í persónuafslættinum í staðgreiðslunni. Um það má deila. En nauðsynlegt er að taka af öll tvímæli þannig að launþeginn sjái greinilega að iðgjald hans til lífeyrissjóðs sé ekki skattstofn.

Margoft hefur komið fram hversu mikið ranglæti felst í því að þeim einstaklingum, sem innt hafa af hendi greiðslur til lífeyrissjóðanna, skuli refsað þegar að töku ellilífeyris kemur með því að greiðslur frá sjóðunum valdi lækkun á greiðslum Tryggingastofnunar. Í kjarasamningunum í febrúar 1990 var samið um að greiðslur frá lífeyrissjóðum valdi minni lækkun á tekjutryggingu en aðrar tekjur. Frá því þetta var ákveðið hefur aftur sigið á ógæfuhliðina svo að ekki verður lengur við unað.

Í eftirfarandi greinargerð Jónasar Bjarnasonar verkfræðings um ofangreint efni, sem hann tók saman fyrir Landssamband lífeyrissjóða, má sjá að jaðarskattur einstaklings, sem býr einn, getur orðið 76% á tilteknu tekjubili, þ.e. af hverjum 1.000 kr. sem ellilífeyrir hans frá lífeyrissjóði hækkar heldur hann einungis eftir 239 kr.

Ofangreint ástand þessara mála er Alþingi og ríkisstjórn til hreinnar skammar. Því er mikilvægt að þessi þingsályktunartillaga verði afgreidd þegar á þessu þingi þannig að fjármálaráðherra fari ekki í grafgötur um vilja Alþingis og leggi þegar fram lagafrumvörp til lausnar málinu.

Fylgiskjal.

REPRÓ Í GUTENBERG
Viðbrögð Íslendinga gegn styrjöldinni við Persaflóa Þingsályktunartillaga - þingskjal nr. 652

1990–91. – 1060 ár frá stofnun Alþingis.

113. löggjafarþing. – 372 . mál.

Sþ.

652. Tillaga til þingsályktunar um viðbrögð Íslendinga gegn styrjöldinni við Persaflóa.

Flm.: Anna Ólafsdóttir Björnsson, Danfríður Skarphéðinsdóttir,

Guðrún J. Halldórsdóttir, Kristín Einarsdóttir,

Málmfríður Sigurðardóttir, Sigrún Helgadóttir.

Alþingi ályktar að fela ríkisstjórninni að beita sér fyrir því á vettvangi Sameinuðu þjóðanna að samið verði um vopnahlé í styrjöldinni við Persaflóa og efnt til ráðstefnu um málefni þjóðanna í Miðausturlöndum hið bráðasta.

Greinargerð.

Í 1. gr. stofnsáttmála Sameinuðu þjóðanna segir:

„Markmið hinna Sameinuðu þjóða er:

1. að varðveita heimsfrið og öryggi og gera í því skyni virkar, sameiginlegar ráðstafanir til að koma í veg fyrir og eyða hættu á friðrofi og til að bæla niður árásaraðgerðir eða friðrof og til að á friðsamlegan hátt og í samræmi við grundvallarreglur réttvísi og þjóðarréttar koma á sættum eða lausn milliríkjadeilumála eða ástands sem leiða kann til friðrofs.“

Sífellt fleirum verður það ljóst að vandinn í Miðausturlöndum verður ekki leystur með vopnavaldi heldur með því að setjast að samningaborði. Styrjöldin hefur þegar leitt dauða og hörmungar yfir fjölda óbreyttra borgara, saklaust fólk sem á enga sök á styrjöldinni og vill lifa í friði.

Krafan um frið í Miðausturlöndum hefur fundið vaxandi hljómgrunn meðal Íslendinga eins og annarra þjóða. Það yrði öllum til heilla að látið yrði af styrjaldarrekstri og sest við samningaborðið til að leysa hin viðkvæmu deilumál í Miðausturlöndum. Í hópi beggja styrjaldaraðila má heyra kröfur um að nauðsynlegt sé að setjast að samningaborðinu í stað þess að halda áfram stríði sem kostar miklar fórnir og ekki sér fyrir endann á.

Hlutverk smáþjóða á alþjóðavettvangi er ekki síst að eiga frumkvæði að og fylgja eftir hugmyndum sem horfa til friðar, réttlætis og samkomulags. Íslendingar hafa talið sig eiga skyldum að gegna í þessum efnum og tekið skýrt frumkvæði á alþjóðavettvangi í málefnum Litáens.

Öryggi og friði í heiminum verður best borgið með því að hætta stríðsrekstri við Persaflóa nú þegar og hefja raunhæfar samningaviðræður milli hinna stríðandi þjóða. Íslendingum ber að vinna að því að svo verði á vettvangi Sameinuðu þjóðanna og því hlutverki verða stjórnvöld að sinna tafarlaust.
Læknisþjónusta á landsbyggðinni Nefndarálit - þingskjal nr. 654

1990–91. – 1060 ár frá stofnun Alþingis.

113. löggjafarþing. – 23 . mál.

Sþ.

654. Nefndarálit um till. til þál. um læknisþjónustu á landsbyggðinni.

Frá félagsmálanefnd.

Nefndin hefur fjallað um tillöguna á nokkrum fundum og fengið um hana umsagnir frá eftirtöldum: Borgarlækni, Sambandi sveitarfélaga á Suðurnesjum, héraðslækni Vesturlands, sveitarstjóra Þingeyrarhrepps, Læknafélagi Íslands, Samtökum sunnlenskra sveitarfélaga, Sambandi sveitarfélaga í Austurlandskjördæmi, héraðslækni Norðurlandshéraðs eystra, héraðslækni Austurlands, Fjárlaga- og hagsýslustofnun, Læknafélagi Austurlands, Fjórðungssambandi Vestfirðinga, landlækni, héraðslækni Reykjaneshéraðs, Fjórðungssambandi Norðlendinga og sveitarstjóra Búðahrepps. Þá fékk nefndin á sinn fund Pál Sigurðsson, ráðuneytisstjóra í heilbrigðis- og tryggingamálaráðuneytinu, Ólaf Ólafsson landlækni og Matthías Halldórsson aðstoðarlandlækni.

Frá því tillagan var lögð fram hefur verið gripið til ýmissa aðgerða af hálfu stjórnvalda til að bæta úr brýnasta vanda varðandi læknishéruð sem erfitt hefur verið að manna.

Á fjárlögum fyrir árið 1991 er 19 millj. kr. framlag til að leysa vanda lítilla heilsugæslustöðva og á fjáraukalögum fyrir 1990 var 5 millj. kr. framlag í sama tilgangi. Þessu fjármagni hefur í aðalatriðum verið varið með eftirfarandi hætti:

a. Ríkið hefur keypt eða átt hlut að kaupum á torfærubifreiðum til fimm heilsugæslustöðva.

b. Sex heilsugæslustöðvum hefur verið heimilað að gera svokallaða staðarsamninga til að bæta starfskjör heilbrigðisstarfsfólks eftir nánari ákvörðun stjórnar viðkomandi heilsugæslustöðvar í samráði við starfsfólk á stöðinni og heilbrigðisráðuneytið. Á árinu 1991 eru til ráðstöfunar 15 millj. kr. í þessu skyni.

Viðræður fóru fram á árinu milli fulltrúa Læknafélags Íslands og heilbrigðisráðuneytis um málefni H1-stöðva, m.a. um breytt starfskjör lækna á þessum stöðvum.

Af hálfu talsmanna heilbrigðisráðuneytis og landlæknis komu fram í viðræðum í nefndinni ýmsar hugmyndir um aðgerðir til að bæta heilbrigðisþjónustu á landsbyggðinni. Einnig komu umsagnaraðilar um tillöguna fram með margar gagnlegar ábendingar sem nefndin hefur komið á framfæri við heilbrigðisráðuneytið.

Með vísan til þess sem að framan greinir leggur nefndin til að tillögunni verði vísað til ríkisstjórnarinnar.

Alþingi, 15. febr. 1991.

Hjörleifur Guttormsson,

form., fr

sm.

Rannveig Guðmundsdóttir,

fundaskr.

Sólveig Pétursdóttir.

Anna Ólafsdóttir Björnsson.

Guttormur Einarsson.

Kristinn Pétursson.

Alexander Stefánsson.
Kynning á vörum frá vernduðum vinnustöðum Þingsályktun - þingskjal nr. 666

113. löggjafarþing 1990–1991.

Nr. 15/113.

Þskj. 666 - 70. mál.

Þingsályktun um kynningu á vörum frá vernduðum vinnustöðum.

Alþingi ályktar að skora á ríkisstjórnina að leita samvinnu við Samband verndaðra vinnustaða um átak til kynningar og þróunar á framleiðslu verndaðra vinnustaða og að veitt verði fé og önnur aðstoð í þessu skyni.

Samþykkt á Alþingi 18. febrúar 1991.
Efling heimilisiðnaðar Nefndarálit - þingskjal nr. 669

1990–91. – 1060 ár frá stofnun Alþingis.

113. löggjafarþing. – 88 . mál.

Sþ.

669. Nefndarálit um till. til þál. um heimilisiðnaðarráðgjafa.

Frá atvinnumálanefnd.

Nefndin hefur fjallað um tillöguna. Á þessu stigi telur nefndin vera fullviðamikið að stofna embætti heimilisiðnaðarráðgjafa. Var ákveðið að breyta efni tillögunnar þannig að gerð yrði könnun á því hvernig mætti efla heimilisiðnað í landinu, að tilhlutan forsætisráðherra í samráði við fræðsluyfirvöld, samtök listamanna og Heimilisiðnaðarfélag Íslands.

Nefndin leggur til að tillagan verði samþykkt með breytingum sem gerð er tillaga um á sérstöku þingskjali.

Matthías Á. Mathiesen og Ólafur Þ. Þórðarson voru fjarstaddir afgreiðslu málsins.

Alþingi, 12. febr. 1991.

Árni Gunnarsson,

form., frsm.

Jón Kristjánsson.

Geir H. Haarde.

Geir Gunnarsson.

Hreggviður Jónsson.
Efling heimilisiðnaðar Breytingartillaga - þingskjal nr. 670

1990–91. – 1060 ár frá stofnun Alþingis.

113. löggjafarþing. – 88 . mál.

Sþ.

670. Breytingartillögur við till. til þál. um heimilisiðnaðarráðgjafa.

Frá atvinnumálanefnd.

Tillgr. orðist svo:

Alþingi ályktar að fela forsætisráðherra að kanna, í samráði við fræðsluyfirvöld, samtök listamanna og Heimilisiðnaðarfélag Íslands, hvernig efla megi heimilisiðnað hér á landi. Helstu markmið verði eftirfarandi:

Að kanna stöðu heimilisiðnaðar og minjagripagerðar á landsbyggðinni.

Að leita uppi gamlan fróðleik um gerð ýmissa þjóðlegra muna með það að markmiði að þjóðleg handíð varðveitist og þróist áfram.

Að kanna hvernig veita megi faglega ráðgjöf með því að efna til námskeiða þar sem kunnáttufólk leiðbeini um rétt vinnubrögð og handtök við gamla heimilisiðnaðinn og mikilvægi þess að nota hráefni sem er sérstakt fyrir Ísland.

Að leggja sérstaka áherslu á vinnslu íslensku ullarinnar, t.d. með því að standa fyrir tóvinnunámskeiðum.

Að sækja aðstoð til hönnuða og hugmyndasmiða í leit að nýsköpun í heimilisiðnaði.

Að aðstoða fólk við fjármögnun og markaðssetningu.

Að hafa samstarf við atvinnumálaráðgjafa þar sem þeir eru starfandi.

Fyrirsögn till. orðist svo: Till. til þál. um eflingu heimilisiðnaðar.
Framleiðsla vetnis Nefndarálit - þingskjal nr. 703

1990–91. – 1060 ár frá stofnun Alþingis.

113. löggjafarþing. – 134 . mál.

Sþ.

703. Nefndarálit um till. til þál. um framleiðslu vetnis.

Frá atvinnumálanefnd.

Nefndin hefur fjallað um tillöguna og fékk til viðræðna dr. Braga Árnason prófessor og Garðar Ingvarsson, forstöðumann markaðsskrifstofu iðnaðarráðuneytisins og Landsvirkjunar. Umsagnir um tillöguna bárust frá Áburðarverksmiðju ríkisins, dr. Braga Árnasyni, Iðntæknistofnun Íslands, markaðsskrifstofu iðnaðarráðuneytisins og Landsvirkjunar, Orkustofnun, Raunvísindastofnun Háskóla Íslands og Verkfræðingafélagi Íslands.

Í máli þeirra sem komu á fund nefndarinnar kom fram að vinnsla vetnis væri mjög áhugaverður kostur fyrir Íslendinga og sjálfsagt væri að fylgjast vel með framþróun sem ætti sér stað á þessu sviði. Hins vegar væri ekki tímabært að hefja framleiðslu vetnis hér á landi þótt svo verði e.t.v. fyrir aldamót. Ýmis tæknivandamál, svo sem hvernig á að geyma vetni, þarf að yfirstíga áður en framleiðsla getur hafist fyrir alvöru. Þá er vetni tvöfalt dýrari orkugjafi en olía og því ekki samkeppnishæft. Unnið er að margvíslegum tilraunum með vetni sem orkugjafa, m.a. eiga Evrópubandalagið og Kanada í slíkri samvinnu. Er sjálfsagt að fylgjast vel með þeim rannsóknum og er þegar komið á samstarf við þýska aðila um vetnisrannsóknir. Háskóli Íslands vinnur að forathugunum á því hvort unnt er að nota háhita til þéttingar á vetni. Enn fremur má benda á að Evrópubandalagið telur rannsóknir á vetni til umhverfismála.

Nefndin telur ekki tímabært að Alþingi álykti um þessa ítarlegu tillögu um framleiðslu á vetni en tekur undir þau meginsjónarmið sem þar koma fram og ítrekar nauðsyn þess að Íslendingar fylgist með og taki þátt í rannsóknum á vetni. Í trausti þess að svo verði gert leggur nefndin til að málinu verði vísað til ríkisstjórnarinnar.

Matthías Á. Mathiesen og Hreggviður Jónsson voru fjarstaddir afgreiðslu málsins.

Alþingi, 19. febr. 1991.

Árni Gunnarsson,

form., frsm.

Ólafur Þ. Þórðarson,

fundaskr.

Geir H. Haarde.

Jón Kristjánsson.

Geir Gunnarsson.
Efling heimilisiðnaðar Þingsályktun - þingskjal nr. 713

113. löggjafarþing 1990–1991.

Nr. 16/113.

Þskj. 713 - 88. mál.

Þingsályktun um eflingu heimilisiðnaðar.

Alþingi ályktar að fela forsætisráðherra að kanna, í samráði við fræðsluyfirvöld, samtök listamanna og Heimilisiðnaðarfélag Íslands, hvernig efla megi heimilisiðnað hér á landi. Helstu markmið verði eftirfarandi:

1. Að kanna stöðu heimilisiðnaðar og minjagripagerðar á landsbyggðinni.

2. Að leita uppi gamlan fróðleik um gerð ýmissa þjóðlegra muna með það að markmiði að þjóðleg handíð varðveitist og þróist áfram.

3. Að kanna hvernig veita megi faglega ráðgjöf með því að efna til námskeiða þar sem kunnáttufólk leiðbeini um rétt vinnubrögð og handtök við gamla heimilisiðnaðinn og mikilvægi þess að nota hráefni sem er sérstakt fyrir Ísland.

4. Að leggja sérstaka áherslu á vinnslu íslensku ullarinnar, t.d. með því að standa fyrir tóvinnunámskeiðum.

5. Að sækja aðstoð til hönnuða og hugmyndasmiða í leit að nýsköpun í heimilisiðnaði.

6. Að aðstoða fólk við fjármögnun og markaðssetningu.

7. Að hafa samstarf við atvinnumálaráðgjafa þar sem þeir eru starfandi.

Samþykkt á Alþingi 25. febrúar 1991.
Vegáætlun 1991–1994 Stjórnartillaga - þingskjal nr. 716

1990–91. – 1060 ár frá stofnun Alþingis.

113. löggjafarþing. – 398 . mál.

Sþ.

716. Tillaga til þingsályktunar um vegáætlun fyrir árin 1991 – 1994.

(Lögð fyrir Alþingi á 113. löggjafarþingi 1990 – 91.)

REPRÓ 31 bls.
Sala eigna á nauðungaruppboðum Þingsályktunartillaga - þingskjal nr. 717

1990–91. – 1060 ár frá stofnun Alþingis.

113. löggjafarþing. – 399 . mál.

Sþ.

717. Tillaga til þingsályktunar um sölu eigna á nauðungaruppboðum.

Flm.: Ásgeir Hannes Eiríksson.

Alþingi ályktar að fela dómsmálaráðherra að undirbúa og leggja fram frumvarp um að fasteignir manna séu ekki seldar langt undir markaðsverði á nauðungaruppboðum heldur verði þess freistað að selja þær á frjálsum fasteignamarkaði. Verkinu verði lokið fyrir þingbyrjun haustið 1991.

Greinargerð.

Í því slæma efnahagsástandi, sem ríkt hefur að undanförnu, hefur nauðungarsala aukist og meiri harka færst í viðskipti. Þess eru dæmi að fólk hefur misst fasteignir sínar á nauðungaruppboðum fyrir mun lægra verð en fengist hefði með frjálsri sölu á almennum markaði. Fyrir bragðið fá kröfuhafar oft minna í sinn hlut og þolendur sitja eftir með skuldir sínar ógreiddar en eignalausir. Þriðji aðili utan úr bæ fleytir rjómann af þessum viðskiptum og hagnast á kostnað hinna tveggja.

Því er hér lagt til að fógetar og aðrir uppboðshaldarar geti leitað eftir frjálsri sölu á fasteignum ef þau boð sem koma á nauðungaruppboðum eru langt undir sannanlegu og eðlilegu markaðsverði eignar á hverjum tíma.

Tillaga þessi var flutt á síðasta þingi en hlaut þá ekki undirtektir þingheims.
Langtímaáætlun í vegagerð Stjórnartillaga - þingskjal nr. 735

1990–91. – 1060 ár frá stofnun Alþingis.

113. löggjafarþing. – 408 . mál.

Sþ.

735. Tillaga til þingsályktunar um langtímaáætlun í vegagerð.

(Lögð fyrir Alþingi á 113. löggjafarþingi 1990 – 91.)

REPRÓ 14 bls.
Langtímaáætlun í vegagerð Breytingartillaga - þingskjal nr. 751

1990–91. – 1060 ár frá stofnun Alþingis.

113. löggjafarþing. – 408 . mál.

Sþ.

751. Breytingartillaga við till. til þál. um langtímaáætlun í vegagerð.

Frá Kristni Péturssyni.

Við tillöguna bætist nýr kafli, 3. Mannvirkjasjóður samgönguframkvæmda, svohljóðandi:

Alþingi ályktar jafnframt að fela samgönguráðherra að undirbúa lagafrumvarp um sérstakan sjóð til þess að hraða framkvæmdum á stofnbrautum, þjóðbrautum og við jarðgangagerð samkvæmt nánari ákvörðun Alþingis síðar. Sjóðurinn heiti Mannvirkjasjóður samgönguframkvæmda.

Mannvirkjasjóði samgönguframkvæmda verði heimilað að taka erlend eða innlend lán til þess að hraða brýnustu framkvæmdum í samgöngumálum á stofnbrautum umfram langtímaáætlun, enda verði við einstaka framkvæmdir gerð grein fyrir hvernig lánin verði endurgreidd með gjaldtöku af umferð og/eða með mörkuðum tekjustofnum Vegagerðarinnar í framtíðinni.
Viðbrögð Íslendinga gegn styrjöldinni við Persaflóa Breytingartillaga - þingskjal nr. 752

1990–91. – 1060 ár frá stofnun Alþingis.

113. löggjafarþing. – 372 . mál.

Sþ.

752. Breytingartillögur við till. til þál. um viðbrögð Íslendinga gegn styrjöldinni við Persaflóa.

Frá Önnu Ólafsdóttur Björnsson, Danfríði Skarphéðinsdóttur,

Guðnýju Guðbjörnsdóttur, Guðrúnu J. Halldórsdóttur, Kristínu Einarsdóttur

og Málmfríði Sigurðardóttur.

Tillgr. orðist svo:

Alþingi ályktar að fela ríkisstjórninni að beita sér fyrir því á vettvangi Sameinuðu þjóðanna að efnt verði til alþjóðlegrar ráðstefnu um málefni þjóðanna í Miðausturlöndum hið bráðasta þar sem fjallað verði um afleiðingar stríðsins við Persaflóa og þau óleystu vandamál sem enn er við að glíma í þessum heimshluta.

Fyrirsögn till. verði: Till. til þál. um viðbrögð Íslendinga vegna ástandsins í Miðausturlöndum.
Endurskoðun V. kafla vegalaga Þingsályktunartillaga - þingskjal nr. 761

1990–91. – 1060 ár frá stofnun Alþingis.

113. löggjafarþing. – 424 . mál.

Sþ.

761. Tillaga til þingsályktunar um endurskoðun V. kafla vegalaga.

Flm.: Eiður Guðnason, Skúli Alexandersson, Friðjón Þórðarson,

Danfríður Skarphéðinsdóttir.

Alþingi ályktar að fela samgönguráðherra að láta fram fara endurskoðun á V. kafla vegalaga, nr. 6 frá 25. mars 1977, um þjóðvegi í kaupstöðum og kauptúnum og þeim reglugerðum er gefnar hafa verið út samkvæmt þeim kafla laganna.

Greinargerð.

Núverandi vegalög eru að stofni til frá 1962, enda þótt lögin hafi verið endurskoðuð 1977. Kaflinn um þjóðvegi í þéttbýli í núverandi lögum er nánast óbreyttur frá árinu 1962. Á tæpum þrjátíu árum hafa aðstæður allar og umferð tekið miklum breytingum og er því tímabært og nauðsynlegt að endurskoða þennan kafla laganna sérstaklega, svo og ekki síður þær reglugerðir sem á honum hvíla. Því er þessi tillaga flutt.
Fjölbrautaskóli í Grafarvogi Þingsályktunartillaga - þingskjal nr. 808

1990–91. – 1060 ár frá stofnun Alþingis.

113. löggjafarþing. – 438 . mál.

Sþ.

808. Tillaga til þingsályktunar um að reisa nýjan fjölbrautaskóla í Grafarvogi í Reykjavík.

Flm.: Ásgeir Hannes Eiríksson.

Alþingi ályktar að fela menntamálaráðherra að búa sig undir að reisa þegar í stað nýjan fjölbrautaskóla í Grafarvogi í efri byggðum Reykjavíkur.

Greinargerð.

Með breyttri verkaskipan hjá ríki og sveitarfélögum kemur frumkvæðið að byggingu framhaldsskóla í hlut ríkisins. Með auknum fólksfjölda í efri byggðum Reykjavíkur hefur þörfin vaxið fyrir að reisa jafnóðum nýja framhaldsskóla í hverfunum.

Fjölbrautaskólinn í Breiðholti er gott dæmi um prýðilegt menntasetur í fjölmennu íbúðahverfi. Þar gefst nemendum úr Breiðholtshverfum og öðrum byggðarlögum kostur á fjölbreyttu námi á sviði verkmenntar og bóklegra greina auk lista. Þá er kvöldkennsla við skólann fyrir eldri nemendur og fullorðna. Geysileg aðsókn hefur jafnan verið að skólanum og er hann nú stærsti framhaldsskóli landsins.

Ört vaxandi byggð í Grafarvogi kallar á nýjan framhaldsskóla fyrir þetta nýjasta íbúðahverfi borgarinnar. Reynslan af Fjölbrautaskólanum í Breiðholti mælir hiklaust með því að farið verði inn á sömu braut í Grafarvogi og þar reistur nýr fjölbrautaskóli. Borgaryfirvöld hafa tekið frá lóð undir framhaldsskóla í hverfinu og því er ríkinu ekkert að vanbúnaði að reisa 600 – 800 manna skólabyggingu strax.
Vegtenging um utanverðan Hvalfjörð Stjórnartillaga - þingskjal nr. 819

1990–91. – 1060 ár frá stofnun Alþingis.

113. löggjafarþing. – 441 . mál.

Sþ.

819. Tillaga til þingsályktunar um vegtengingu um utanverðan Hvalfjörð.

(Lögð fyrir Alþingi á 113. löggjafarþingi 1990 – 91.)

Alþingi ályktar að staðfesta samning milli samgönguráðherra og hlutafélagsins Spalar hf., dags. 25. janúar 1991, um vegtengingu um utanverðan Hvalfjörð, sbr. 2. gr. laga nr. 45/1990.

REPRÓ.
Aukinn þáttur bænda í landgræðslu og skógræktarstarfi Nefndarálit - þingskjal nr. 823

1990–91. – 1060 ár frá stofnun Alþingis.

113. löggjafarþing. – 74 . mál.

Sþ.

823. Nefndarálit um till. til þál. um aukinn þátt bænda í landgræðslu- og skógræktarstarfi.

Frá atvinnumálanefnd.

Nefndin hefur fjallað um tillöguna. Umsagnir bárust frá Landvernd, Landgræðslu ríkisins, Búnaðarfélagi Íslands, Stéttarsambandi bænda og Skógrækt ríkisins.

Nefndin leggur til að tillagan verði samþykkt án breytinga.

Matthías Á. Mathiesen og Ólafur Þ. Þórðarson voru fjarstaddir afgreiðslu málsins.

Alþingi, 5. mars 1991.

Árni Gunnarsson,

form., frsm.

Jón Kristjánsson.

Geir H. Haarde.

Geir Gunnarsson.

Kolbrún Jónsdóttir.
Vegrið Nefndarálit - þingskjal nr. 840

1990–91. – 1060 ár frá stofnun Alþingis.

113. löggjafarþing. – 243 . mál.

Sþ.

840. Nefndarálit um till. til þál. um uppsetningu vegriða.

Frá allsherjarnefnd.

Nefndin hefur fjallað um tillöguna. Umsagnir bárust frá Slysavarnafélagi Íslands, Umferðarráði og landlækni.

Nefndin leggur til að tillagan verði samþykkt óbreytt.

Alþingi, 6. mars 1991.

Guðni Ágústsson,

form., frsm.

Jón Kristjánsson,

fundaskr.

Kristinn Pétursson.

Ingi Björn Albertsson.

Guðrún Helgadóttir.

Karl Steinar Guðnason.

Eggert Haukdal.
Stofnræktun kartöfluútsæðis Nefndarálit - þingskjal nr. 844

1990–91. – 1060 ár frá stofnun Alþingis.

113. löggjafarþing. – 216 . mál.

Sþ.

844. Nefndarálit um till. til þál. um stofnræktun kartöfluútsæðis.

Frá atvinnumálanefnd.

Nefndin hefur fjallað um tillöguna. Umsagnir bárust frá Rannsóknastofnun landbúnaðarins, Stéttarsambandi bænda og Búnaðarfélagi Íslands.

Nefndin leggur til að tillagan verði samþykkt með eftirfarandi

BREYTINGU:

Tillgr. orðist svo:

Alþingi ályktar að fela landbúnaðarráðherra að koma þegar af stað stofnræktun kartöfluútsæðis sem fullnægt geti þörfum allra kartöfluframleiðenda. Verkið verði unnið á grundvelli áætlunar sem Rannsóknastofnun landbúnaðarins hefur gert.

Matthías Á. Mathiesen og Ólafur Þ. Þórðarson voru fjarstaddir afgreiðslu málsins.

Alþingi, 5. mars 1991.

Árni Gunnarsson,

form., frsm.

Geir Gunnarsson.

Kolbrún Jónsdóttir.

Geir H. Haarde.

Jón Kristjánsson.